ก่อสร้างผวาฮั้วไทยเข้มแข็ง
โพสต์ทูเดย์ &#8212; สมาคมฯ ก่อสร้าง คาดไทยเข้มแข็งงบ 1.4 ล้านล้าน มีการล็อกสเปกเขียนสัญญาเอื้อพวกพ้อง เตือนผู้รับเหมาอย่าฟันราคางาน ชี้วัสดุพุ่งมีสิทธิตายหมู่
23 ก.ย. 2552

โพสต์ทูเดย์ — สมาคมฯ ก่อสร้าง คาดไทยเข้มแข็งงบ 1.4 ล้านล้าน มีการล็อกสเปกเขียนสัญญาเอื้อพวกพ้อง เตือนผู้รับเหมาอย่าฟันราคางาน ชี้วัสดุพุ่งมีสิทธิตายหมู่
นายพลพัฒ กรรณสูต นายกสมาคมอุตสาหกรรมก่อสร้างแห่งประเทศไทย ในพระบรมราชูปถัมภ์ เปิดเผยในงานสัมมนารับมืองบไทยเข้มแข็ง เพื่อระดมความเห็นผู้รับเหมาแก้ปัญหาที่อาจจะเกิดขึ้นจากแผนปฏิบัติการไทยเข้มแข็งภาคก่อสร้างว่า ปัญหาสำคัญที่อยากเตือนผู้รับเหมาในการประมูลงานตามงบไทยเข้มแข็ง คือ อย่าตัดราคากันเอง เพราะราคาวัสดุจะปรับตัวขึ้นแน่ เสี่ยงต่อการขาดทุนสูง โดยขณะนี้วัสดุหลักในงานก่อสร้างได้เริ่มขยับราคาเฉลี่ย 15-20% ทั้งเสาเข็ม เหล็ก คอนกรีต โดยเฉพาะปูนผงที่ขยับขึ้นถึงตันละ 500 บาท
ทั้งนี้ สมาคมกำลังหาแนวทางในการแก้ปัญหาราคาวัสดุผันผวน ซึ่งจะทำให้ผู้รับเหมาได้รับความเสียหายหลังจากประมูลงานมาแล้ว โดยอาจจะให้เจ้าของงานล็อกราคาวัสดุเอาไว้ โดยการเปิดแอลซี หรือหนังสือสัญญาค้ำประกันการใช้เงินให้ เหมือนรัฐวิสาหกิจหลายแห่ง เช่น การประปาฯ การไฟฟ้าฯ ทำกัน ซึ่งจะช่วยแก้ปัญหาความผันผวนของราคาวัสดุได้ รวมถึงการเจรจากับร้านค้าวัสดุ เพื่อให้สมาชิกซื้อได้ในราคาที่ตกลงกันไว้
นอกจากปัญหาการตัดราคาประมูลงานหรือฟันราคาแล้ว ได้มีการเสนอปัญหาที่เกิดขึ้นบ้างแล้ว เพื่อนำเสนอแนวทางการแก้ปัญหา รวมทั้งขอความร่วมมือผู้รับเหมาในการช่วยกันแก้ปัญหา เช่น เริ่มมีบางโครงการของบางกระทรวงล็อกสเปกวัสดุ หรือเขียนสัญญาให้กับบริษัทที่อิงกับการเมืองได้เปรียบ
ทั้งนี้ รวมถึงการเรียกจ่ายเงินล่วงหน้า การเขียนสัญญาที่ระบุระยะเวลาของงานที่ปฏิบัติไม่ได้ หรือแม้กระทั่งการจ่ายผลประโยชน์ให้กับคนบางกลุ่ม เป็นต้น ซึ่งในที่ประชุมได้รณรงค์ให้ผู้รับเหมาร่วมมือกันอย่าตกเป็นเครื่องมือของกลุ่มที่เข้ามาหาผลประโยชน์จากโครงการตามงบไทยเข้มแข็งในระยะ 2 ที่มีจำนวนทั้งสิ้น 1.4 ล้านล้านบาท
นายพลพัฒ กล่าวว่า ต้องการให้ทุกฝ่ายเห็นแก่ประโยชน์ส่วนรวมของประเทศ หากโครงการใดมีการดำเนินงานที่ไม่ถูกต้องก็ให้หลีกเลี่ยงอย่าเห็นแก่การได้งานแต่สุดท้ายก็เกิดปัญหาและต้องร้องให้รัฐบาลช่วยเหลือ และยอมรับว่าเรื่องของการลอกสเป็ก กลายเป็นเรื่องปกติที่เกิดขึ้นในวงการก่อสร้างไปแล้ว ซึ่งเป็นเรื่องที่ต้องร่วมมือกันแก้ไขปัญหา
นอกจากนี้เมื่อวันที่ 21 ก.ย. ที่ผ่านมาทางสมาคมได้เข้าหารือกับนายพฤติชัย ดำรงรัตน์ รัฐมนตรีช่วยว่าการกระทรวงการคลัง และอธิบกรมบัญชีกลาง เพื่อขอให้แก้ระเบียบของกรมบัญชีกลางเรื่องสัญญาค้ำประกันการประกวดราคา ซึ่งผู้รับเหมาจะต้องวางเงินค้ำประกันเป็นหนังสือรับรองจากธนาคารคิดเป็น 5% ของมูลค่างาน
แต่หากไม่มาประมูลหรือยื่นเคาะราคาผ่านระบบอีออคชั่นไม่ทัน หรือยื่นประมูลราคาเกินราคากลางจะถูกยึดเงินประกันเต็มจำนวน โดยจะขอแก้ระเบียบให้ยึดเงินได้เพียง10%ของวงเงินค้ำประกันเท่านั้น และให้มีการแก้ไขให้สามารถเสนอเกินราคากลางได้ ซึ่งทางกระทรวงการคลังได้รับเรื่องไปพิจารณาเพื่อดำเนินการต่อไป
นายกฤษดา จันทร์แจ่มจรัส เลขาธิการสมาคม กล่าวว่า การขอความร่วมมือผู้รับเหมาไม่ฟันราคากันเอง อาจทำได้ยาก เพราะที่ผ่านมาทุกคนต่างไม่มีงานเข้ามา เมื่อเริ่มมีงานก็ต้องการได้งาน แต่เชื่อว่า การฟันราคากันเองจะลดน้อยลงเพราะปริมาณงานที่จะมีเพิ่มขึ้น จาก  ช่วง 3 เดือนที่ผ่านมา มีการเสนอราคาที่ต่างกันถึง 15-20% ขณะนี้ฟันราคากันลดลงต่างกันเฉลี่ย 10% ขณะนี้ลดลงเหลือไม่ถึง 10% ส่วนหนึ่งเป็นเพราะเงื่อนไขของธนาคารด้วย